**A büntetés-végrehajtás országos parancsnokának
2/2017. (I. 12.) OP**

***s z a k u t a s í t á s a***

***a szabadság megállapításáról és nyilvántartásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény 142-153. §-ára, a közalkalmazottak jogállásáról szóló 1992. évi XXXIII. törvény 55-59. §-ára, a munka törvénykönyvéről szóló 2012. évi I. törvény 115-133. §-ára, a közszolgálati tisztviselőkről szóló 2011. évi CXCIX. törvény 100-114. §-ára, valamint a belügyminiszter irányítása alá tartozó rendvédelmi feladatokat ellátó szervek hivatásos állományát érintő személyügyi igazgatás rendjéről szóló 31/2015. (VI.16.) BM rendelet 78. §-ára – a szabadság megállapításáról és nyilvántartásáról az alábbi szakutasítást adom ki.

**I.
A szakutasítás hatálya**

1. A szakutasítás hatálya a Büntetés-végrehajtás Országos Parancsnoksága (a továbbiakban: BVOP), a büntetés-végrehajtási intézetek és intézmények, a fogvatartottak kötelező foglalkoztatására létrehozott gazdálkodó szervezetek (a továbbiakban: bv. szervek) állományában szolgálatot teljesítő hivatásos szolgálati jogviszonyban, közalkalmazotti jogviszonyban és kormányzati szolgálati jogviszonyban álló állománytagokra (a továbbiakban: személyi állomány) terjed ki.

 **II.
A szabadság megállapítása és kiadása**

1. A bv. szerveknél a vonatkozó jogszabályok alapján az állományilletékes vezető intézkedésben szabályozza a személyi állomány szabadságának megállapítását, közlését, nyilvántartását, valamint a vonatkozó jogszabályi rendelkezések érvényre jutásának ellenőrzését.
2. A BVOP személyi állománya, valamint a parancsnokok, igazgató, főigazgató-főorvosok, ügyvezető igazgatók (a továbbiakban: vezetői állomány), évi rendes (alap- és pót) szabadságát a Humán Szolgálat állapítja meg tárgyév január 31-éig, amelyet a NEXON HR rendszerben rögzít. A bv. szervek személyi állományának évi rendes szabadságát a személyügyi és szociális szakterület állapítja meg tárgyév január 31-éig és gondoskodik a NEXON HR rendszerben történő rögzítésről. A megállapítás az 1. melléklet szerinti, „Tájékoztatás az éves szabadság megállapításáról” című nyomtatványon történik.
3. A BVOP hivatalvezetője, szolgálatvezetői, főosztályvezetői, titkárságvezetői, valamint a bv. szerveknél szabadság engedélyezésére jogosult vezetők a NEXON HR rendszerben rögzített adatokból tájékozódnak a vezetésük alá tartozó szervezeti egység tagjainak éves szabadságáról és gondoskodnak állományuk tájékoztatásáról és a szabadság kiadásának rendjéről. A BVOP Hivatal, a szolgálatok és a főosztályok állományának szabadságát a hivatalvezető, a szolgálatvezető, illetve a főosztályvezető, a bv. szervek személyi állományának szabadságát pedig az adott szakterület hatáskörrel rendelkező vezetője engedélyezi és intézkedik a 2. melléklet szerinti szabadság nyilvántartó lapon történő vezetésről és a jóváhagyott szolgálati jeggyel együtt az elévülési szabályok figyelembe vételével történő megőrzéséről.
4. A vezetői állományba tartozók a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény (a továbbiakban: Hszt.) 152. § (2) bekezdése, valamint a munka törvénykönyvéről szóló 2012. évi I. törvény (a továbbiakban: Mt.) 122. § (1)-(4) bekezdése alapján a saját rendelkezésük szerint kivehető szabadságok várható időpontjáról tárgyév február 15-éig jelentést tesznek a 3. melléklet szerinti „szabadságolási terv” című nyomtatványon az országos parancsnoknak, aki azt jóváhagyás után - nyilvántartás céljából - továbbítja a Humán Szolgálat vezetőjének.
5. Az országos parancsnok irányítása alá tartozó vezetők esetében az országos parancsnok, az országos parancsnok helyettesei közvetlen irányítása alá tartozó vezetők esetében az illetékes helyettes jogosult a vezetői szabadság engedélyezésére.
6. A vonatkozó szabályok figyelembe vételével a szabadságok kiadásának folyamatosságát úgy kell biztosítani a bv. szerveknél és a BVOP valamennyi szakterületén, hogy a vezetéshez és a feladatok ellátásához szükséges létszám mindig rendelkezésre álljon.
7. A BVOP és a bv. szervek személyi állományába, valamint a vezetői állományba tartozók a Hszt. 144. §-ában, az Mt. 118. §-ában, valamint a közszolgálati tisztviselőkről szóló 2011. évi CXCIX. törvény (a továbbiakban: Ktv.) 102. § (1)-(4) bekezdésében meghatározott, gyermek után járó pótszabadság igénybe vételéről tárgyév január 15-éig a 4. mellékletben meghatározottak szerint tesznek nyilatkozatot, melyet a Humán Szolgálat, illetve a személyügyi és szociális szakterület részére továbbítanak. Amennyiben az állománytag gyermeke után a Hszt. 144. § (2) bekezdése, valamint az Mt. 118. § (2) bekezdése alapján emelt szintű pótszabadság igénybe vételére jogosult, az erre vonatkozó, hatályos, Magyar Államkincstár által kiadott igazolást a nyilatkozattal együtt köteles a Humán Szolgálatnak, illetve a személyügyi és szociális szakterületnek leadni, valamint a tárgyév folyamán a nyilatkozatban szereplő adatokban történt változást haladéktalanul jelezni.
8. A Humán Szolgálat, valamint a bv. szervek személyügyi és szociális szakterülete tárgyév február 15-éig az 5. melléklet szerinti adatszolgáltatást teljesít a személyi állomány éves szabadságáról a BVOP Közgazdasági Főosztály Illetmény-számfejtési Osztálya részére.

 **III.
A szabadság-felhasználás nyilvántartása**

1. A BVOP Hivatala, szolgálatai, főosztályai, titkársági osztályai, valamint a bv. szervek személyi állománya szabadság-felhasználását az illetékes szolgálati elöljáró rendelkezése alapján az érintett szakterület előadója/segédelőadója rögzíti a NEXON HR rendszerben.
2. A nyilvántartást vezető előadó/segédelőadó a vonatkozó adatvédelmi szabályok betartásával a NEXON HR rendszer szűkített adattartalmú, kizárólag az adott szakterület személyi állományára vonatkozó, a szabadság-felhasználás körére kiterjedő kezelésére jogosult.
3. A vezetői állomány szabadságára vonatkozó szolgálati jegye Robotzsaru Neo rendszeren keresztül kerül megküldésre a Humán Szolgálat vezetője részére, aki intézkedik a szabadság engedélyeztetésére, továbbá az engedélyezett szabadság nyilvántartó lapon és a NEXON HR rendszerben történő rögzítésére.
4. A BVOP hivatalvezetője, szolgálatvezetői, főosztályvezetői, titkárságvezetői szabadságra vonatkozó szolgálati jegye – engedélyeztetést és hitelesítést követően – a Humán Szolgálat vezetőjének kerül megküldésre, aki intézkedik az engedélyezett szabadság nyilvántartó lapon és a NEXON HR rendszerben történő rögzítéséről.
5. Az áthelyezett, átrendelt, vezényelt, kirendelt állománytag szabadság-kimutatását a korábbi szolgálatteljesítési hely személyügyi és szociális szakterülete a személyi anyaggyűjtővel egy időben megküldi az új szolgálatteljesítési hely személyügyi és szociális szakterülete részére, aki ez alapján tájékozódik az áthelyezett, átrendelt, vezényelt, illetve kirendelt állománytag éves szabadságának alakulásáról.
6. Átminősítés, beosztásváltozás esetén a szabadságjárandóságban bekövetkezett változásról a személyügyi és szociális szakterület részletes, írásbeli tájékoztatást ad a személyi állomány tagjának. Beosztásváltozás esetében az időarányosság megállapításánál a pótszabadság, átminősítés esetén pedig a teljes év időszaka kerül figyelembe vételre.
7. Illetménynélküli szabadság igénybe vétele előtt az érintett szakterület írásbeli tájékoztatást ad a személyügyi és szociális szakterület részére az állománytag éves szabadságának aktuális állapotáról.
8. Az illetménynélküli szabadság megszüntetésére irányuló kérelem személyügyi és szociális szakterülethez történő beérkezésétől számított 5 munkanapon belül a szakterület írásbeli tájékoztatást ad a személyi állomány tagjának az általa igénybe vehető szabadságnapok számáról. Az értesítés egy példánya a személyi anyaggyűjtőben is elhelyezésre kerül.
9. Ha a személyi állomány tagjának jogviszonya év közben kezdődik vagy szűnik meg, a szabadság arányos részére jogosult. A szabadság arányos részének megállapítása a naptári napok figyelembe vételével történik. A szabadság arányos részének megállapításakor (az alap- és pótszabadságon kívül) a gyermek után járó pótszabadság is figyelembe vételre kerül, vagyis a gyermek után járó pótszabadság kiadására is csupán az adott évben munkában töltött, illetőleg egyébként szabadságra jogosító idő arányában kerülhet sor. Nincs helye azonban a gyermek után járó pótszabadság arányosításának abban az évben, amikor a gyermek született, vagy amikor a 16. életévét betöltötte, feltéve, hogy a személyi állomány tagja egész évben jogviszonyban állt.
10. A BVOP hivatalvezetőjének, szolgálatvezetőinek, főosztályvezetőinek, titkárságvezetőinek, valamint a vezetői állomány tagjainak egészségügyi szabadság igénybevételéről, illetve keresőképtelenségéről szóló orvosi igazolását, valamint az elszámoláshoz kapcsolódó „Igazolás a pénzbeli ellátásokra vonatkozó igény, és az igazolások átvételéről” című nyomtatványt a Humán Szolgálat részére kell megküldeni a NEXON HR rendszerben történő nyilvántartás és további ügyintézés céljából. A BVOP személyi állománya vonatkozásában az egészségügyi szabadság NEXON HR rendszerben történő nyilvántartása és további ügyintézése az érintett szakterületen történik. A bv. szervek vonatkozásában a nyilvántartás az egészségügyi, az egyéb ügyintézés az érintett szakterület hatáskörébe tartozik.
11. A BVOP és a bv. szervek vonatkozásában az érintett szakterület a tartós (30 napon túli), egészségügyi okból történő távollétről a Humán Szolgálatot, valamint a személyügyi és szociális szakterületet írásban tájékoztatja.

 **IV.
Tanulmányi munkaidő-kedvezmény**

1. Amennyiben a személyi állomány tagja tanulmányi szerződéssel rendelkezik a tanulmányi félév kezdetét követően haladéktalanul, az oktatási intézmény által kiadott tájékoztató átadásával írásban értesíti a szolgálati elöljáróját és a személyügyi és szociális szakterületet (BVOP állományába tartozás esetében a Humán Szolgálatot) a konzultáció és a felkészülés napjáról, a vizsgák időpontjáról pedig az oktatási intézmény által biztosított igazolás kézhezvételét követően szintén haladéktalanul tájékoztatja szolgálati elöljáróját és a személyügyi és szociális szakterületet (BVOP állománya tartozás esetén a Humán Szolgálatot) az igazolás egy példányának átadásával egyidejűleg. A vizsganapokra járó tanulmányi munkaidő-kedvezmény megállapítására és a NEXON HR rendszerben történő rögzítésére kizárólag a személyügyi és szociális szakterület (BVOP állománya esetében Humán Szolgálat) jogosult. A tanulmányi munkaidő-kedvezmény felhasználását az illetékes szolgálati elöljáró rendelkezése alapján az érintett szakterület előadója/segédelőadója rögzíti a NEXON HR rendszerben.
2. Saját elhatározásból tanulmányokat folytató, tanulmányi szerződéssel nem rendelkező és erre tekintettel a Hszt. 153. § (7) bekezdésben foglaltak szerint a tanulmányi munkaidő-kedvezmény időtartamára távolléti díjban nem részesülő állománytag esetében is a 21. pontban foglaltak szerint kell eljárni tanulmányi munkaidő-kedvezmény igénybe vételekor.
3. A tanulmányi munkaidő-kedvezmény NEXON HR rendszerben történő nyilvántartására az évi rendes szabadságra vonatkozó szabályok, elszámolására a Hszt. 153. §-ában, az Mt. 146. § (3) bekezdésének b) pontjában, valamint a Ktv. 81. § (1) bekezdésében foglalt rendelkezések az irányadók.

**V.
Záró rendelkezések**

1. Ez a szakutasítás a közzétételt követő napon lép hatályba.
2. Hatályát veszti a szabadság megállapításáról és nyilvántartásáról szóló 35/2014.(X.13). OP szakutasítás.

**Dr. Tóth Tamás bv. vezérőrnagy**

országos parancsnok

Mellékletek:

1. számú melléklet: [Tájékoztató szabadság megállapításáról](http://bv.gov.hu/admin/download/0/1f/a1000/2017_02szu-m01.docx)

2. számú melléklet: [Szabadság nyilvántartó lap](http://bv.gov.hu/admin/download/1/1f/a1000/2017_02szu-m02.docx)

3. számú melléklet: [Szabadságolási terv](http://bv.gov.hu/admin/download/2/1f/a1000/2017_02szu-m03.docx)

4. számú melléklet: [Nyilatkozat gyermekek után járó pótszabadság igénybe vételéről](http://bv.gov.hu/admin/download/3/1f/a1000/2017_02szu-m04.docx)

5. számú melléklet: [Adatszolgáltatás a személyi állomány éves szabadságáról](http://bv.gov.hu/admin/download/4/1f/a1000/2017_02szu-m05.docx)